РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/247-16

3. новембар 2016. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 2. НОВЕМБРА 2016. ГОДИНЕ

Седница је почела у 12,10 часова.

Седницом је председавала Маја Гојковић, председница Одбора.

Седници су присуствовали: Станија Компировић, проф. др Марко Атлагић, мр Јадранка Јовановић, Мирко Крлић, Снежана Пауновић, др Ана Стевановић, Александра Чабраја, Весна Марјановић, Наташа Михаиловић Вацић, Ђорђе Вукадиновић и Наташа Мићић, чланови Одбора.

Седници је присуствовао: Србислав Филиповић, заменик члана Одбора.

Седници нису присуствовали чланови Одбора: Александар Југовић, Милетић Михајловић, Александра Белачић и Хаџи Милорад Стошић, нити њихови заменици.

На предлог председавајућег, чланови Одбора су једногласно усвојили следећи:

Д н е в н и р е д:

1. **Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач универзитети акредитовани у Републици Србији, заједничким договором;**
2. **Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач удружења чији су циљеви остваривање слободе изражавања и заштита деце, заједничким договором.**

Пре преласка на разматрање утврђеног Дневног реда усвојенису без примедаба: Записник Пете седнице Одбора, одржане 22. септембра 2016. године и Записник Шесте седнице Одбора, одржане 6. октобра 2016. године.

**ПРВА ТАЧКА - Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач универзитети акредитовани у Републици Србији, заједничким договором**

Председавајућа је подсетила чланове Одбора на поступак предлагања чланова Савета Регулатора, прописан чл. 10. и 11. Закона о електронским медијима.

Истакла је, да је чланом 9. став 1. тачка 3) Закона, прописано да овлашћење и дужност да предлаже члана Савета Регулатора имају универзитети акредитовани у Републици Србији, заједничким договором.

Констатовала је, да Горану Петровићу, члану Савета Регулатора, мандат истиче 31. марта 2017. године, о чему је Одбор обавештен дописом Регулаторног тела за електронске медије од 3. октобра 2016. године.

Нагласила је, да је чланом 10. Закона, прописано да надлежна служба Народне скупштине објављује јавни позив за предлагање кандидата за члана Савета, шест месеци пре престанка мандата члана Савета Регулатора.

С обзиром да поводом ове тачке Дневног реда није било расправе, председавајућа је ставила на гласање предлог, да Одбор донесе Одлуку о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач универзитети акредитовани у Републици Србији, заједничким договором.

Одбор је, са 11 гласова за и 1 уздржаним, донео Одлуку о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач универзитети акредитовани у Републици Србији, заједничким договором.

**ДРУГА ТАЧКА - Одлучивање о покретању поступка за предлагање кандидата за чланa Савета Регулаторног тела за електронске медије које предлаже овлашћени предлагач удружења чији су циљеви остваривање слободе изражавања и заштита деце, заједничким договором**

Председавајућа је на почетку свог излагања напоменула да је члану Савета Регулатора Горану Пековићу мандат истекао 16. децембра 2015. године, о чему је Одбор обавештен дописом Регулаторног тела за електронске медије, од 17. јуна 2015. године.

Обавестила је чланове Одбора да је, у среду 19. октобра 2016. године, доставила допис овлашћеним предлагачима, удружењима чији су циљеви остваривање слободе изражавања и заштита деце и да је Народна скупштина, на Другој седници Другог редовног заседања у 2016. години, одржаној 11. октобра 2016. године, размотрила у оквиру Прве тачке Дневног реда „Избор чланова Савета Регулаторног тела за електронске медије“.

Констатовала је да Народна скупштина није изабрала члана Савета Регулатора, који се бира на предлог овлашћеног предлагача, удружења чији су циљеви остваривање слободе изражавања и заштита деце, с обзиром да за његов избор није гласала већина од укупног броја народних посланика, у складу са чланом 8. став 2. Закона о електронским медијима.

У дискусији су учествовали: Ђорђе Вукадиновић, Маја Гојковић, Наташа Мићић, Мирко Крлић, Весна Марјановић, Србислав Филиповић, Александра Чабраја, Јадранка Јовановић, Снежана Пауновић, Наташа Михаиловић Вацић и проф. др Марко Атлагић.

**Ђорђе Вукадиновић** је изразио жаљење што Народна скупштина није изабрала члана Савета Регулатора, који се бира на предлог овлашћеног предлагача, удружења чији су циљеви остваривање слободе изражавања и заштита деце, с обзиром да се ради о два кандидата који задовољавају све услове да буду израбрани на ову функцију. Замолио је народне посланике да приликом разматрања листа кандидата за члана Савета Регулатора, воде рачуна о личним квалификацијама кандидата и да се првенствено тиме руководе приликом гласања за члана Савета Регулатора, на седници Народне скупштине.

**Маја Гојковић** је истакла да је у складу са чланом 9. став 1. тачка 6) Закона о електронским медијима, јасно прописано да овлашћење и дужност да предлажу члана Савета имају удружења чији су циљеви остваривање слободе изражавања и заштита деце, као и да се у поступак предлагања кандидата Одбор није мешао. Указала је на чињеницу да је чланом 37. Закона о Народној скупштини, народним посланицима остављена потпуна слобода да се опредељује, иступају и гласају по сопственом уверењу, као и да је чланом 123. Пословника прописано да народни посланик може гласати против одређеног предлога, односно да може да не приступи гласању, те да се стога Народној скупштини не може силом наметати обавеза да мора да гласа за једног од два предложена кандидата.

**Наташа Мићић** сложила се да народни посланици имају слободу да изаберу, односно не изаберу члана Савета Регулатора, али је констатовала да је Народна скупштина угрозила самосталност предлагања кандидата која удружења имају, не прихватањем ни једног од два понуђена кандидата. Напоменула је да је Одбор у складу са чланом 11. став 8. Закона о електронским медијима, требало да организује јавни разговор са предложеним кандидатима за члана Савета Регулатора и у Једанаестом сазиву Народне скупштине, како би се нови чланови Одбора, односно нови народни посланици ближе упознали са професионалним искуством кандидата и њиховим будућим радом у Савету Регулатора.

**Весна Марјановић** замолила је чланове Одбора да прочитају записнике Одбора из претходног сазива Народне скупштине, како би се ближе упознали са појединостима у вези са постпуком предлагања кандидата за члана Савета Регулатора, који се бирају на предлог удружења чији су циљеви остваривање слободе изражавања и заштита деце. Нагласила је да Народна скупштина није имала право да не изабере ниједног кандидата са Листе коју су поднела удружења, с обзиром на чињеницу да је идеја предлагача Закона била да се да потпуна самосталност овлашћеним предлагачима у поступку предлагања кандидата за члана Савета Регулатора. Констатовала је да је потребно детаљније образложити због чега се поступак предлагања кандидата за чланa Савета Регулаторног тела за електронске медије које предлаже овлашћени предлагач удружења чији су циљеви остваривање слободе изражавања и заштита деце, заједничким договором поново покреће.

**Маја Гојковић** констатовала је да се процедура избора чланова Савета Регулатора спроводи на потпуно идентичан начин као у претходном Сазиву Народне скупштине, поштујући притом у потпуности Закон о електронским медијима, Пословник Народне скупштине и друге релевантне акте. Подсетила је на начин одлучивања у Народној скупштини и истакла је да Народна скупштина у остваривању изборне функције није дужна да даје посебна образложења.

Указала је на чињеницу да Закон о електронским медијима регулише поступак предлагања кандидата за члана Савета Регулатора, тако да даје самосталност овлашћеним предлагачима, али и да Закон, сагласно члану 8. даје потпуну аутономију народним посланицима да изаберу, односно не изаберу ниједног кандидата са листе коју овлашћени предлагач поднесе.

**Србислав Филиповић** истакао је да народне посланике бирају грађани на основу слободног, општег, једнаког и непосредног изборног права, тајним гласањем, као и да мандат припада искључиво народним посланицима, те да стога народни посланици имају право да гласају слободно и по сопственом уверењу. Закључио је да расправу у вези са овом тачком Дневном реда не треба превише политизовати на седници Одбора, с обзиром да се ради о техничкој процедури.

**Александра Чабраја** упутила је примедбу на дан одржавања седнице. Наиме, у складу са чланом 42. Пословника, предвиђено је да се седнице одбора одржавају, по правилу, понедељком.

**Маја Гојковић** се захвалила на примедби и додала да је заказивање седница радних тела Народне скупштине другим данима постала устаљена пракса због финансијске уштеде и истакла да ће након усвајања буџета за 2017. године, седнице бити заказиване у складу са Пословником.

**Јадранка Јовановић** сматра да стручна јавност и представници медија нису довољно упознати са радом Регулаторног тела за електронске медије, као и радом Одбора за културу и информисање.

**Снежана Пауновић** истакла је да су квалификације изабраних чланова Савета Регулатора неспорне и додала да се нада да ће процедура предалaгања кандидата за избор члана Савета Регулаторног тела за електронске медије које предлаже овлашћени предлагач удружења чији су циљеви остваривање слободе изражавања и заштита деце бити успешна.

**Наташа Михаиловић Вацић** сматра да јеизбор члана Савета Регулатора веома важан јер ће, након овог избора ово независно тело по први пут након дужег временског периода фукницонисати у пуном саставу. Такође, додала да је Горан Пековић изабран 2009. године као кандидат овлашћеног предлагача удружења чији су циљеви остваривање слободе изражавања и заштита деце.

**Наташа Мићић** констатовала је да начин гласања избора члана Савета Регулатора није био адекватан с обзиром на чињеницу да је процедура била спроведена у складу са Законом.

**Ђорђе Вукадиновић** сматра да је важно упознати јавност са чињеницамаи стањем у медијима које није задовољавајуће и констатовао да су чланови Савета Регулатора који су изабрани, по његовом мишљењу неквалификовани за обављање ове функције.

**Маја Гојковић** замолила је чланове Одбора да се придржавају усвојеног Дневног реда и додала да сматра да ниједан од предложених кандидата није изабран с обзиром да у својем излагању на седници Одбора нису изразили бригу за права, као и заштиту деце.

**Весна Марјановић** сматра да је процедура предлагања кандидата за избор члана Савета Регулатора злоупотребљена у претходном сазиву.

**Србислав Филиповић** је истакао да избор члана Савета Регулатора јесте политичка тема и изразио наду да ће овлашћени предлагачи удружења чији су циљеви остваривање слободе изражавања и заштита деце приликом поновног предлагања кандидата предложити кандидате које ће бити прихватљиви.

**Александра Чабраја** је истакла да је очекивала краћу дискусију по овој тачки Дневног реда, а да су претходни говорници говорили о многим темама које нису у вези са усвојеним Дневним редом. Указала је на нелогичност приликом избора члана Савета Регулатора, јер како је рекла, поново се по други пут, бира кандидат који је био члан у претходном мандату, иако су сви чланови Одбора нагласили да су незадовољни радом Савета Регуларора у претходном периоду.

**Проф. др Марко Атлагић** је замолио присутне чланове Одбора да се придржавају дневног реда и да њихове дискусије буду у складу са демократским принципима и Пословником Народне скупштине.

Председавајућа је ставила на гласање предлог да Одбор донесе Одлуку о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач, удружења чији су циљеви остваривање слободе изражавања и заштита деце, заједничким договором.

**Одбор је** са 11 гласова за, 1 гласом против и 1 уздржаним, **донео Одлуку** о покретању поступка за предлагање кандидата за члана Савета Регулаторног тела за електронске медије које предлаже овлашћени предлагач удружења чији су циљеви остваривање слободе изражавања и заштита деце, заједничким договором.

Седница је завршена у 13,50 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Маја Гојковић